**Előszó**

2005-ben, az akkor új érettségi vizsgarendszer részeként jelent meg az Informatika, központi szervezésű érettségi tantárgy. Az érettségi (kimeneti) követelmények megjelenésével, ennek elsajátításához használható képességfejlesztő és gyakorló feladatokra volt szükség. A teljes érettségi tananyag tanulása már az általános iskolában elkezdődik, ennek megfelelően két feladatgyűjtemény készült, jelentős részben az akkori érettségi feladatokat készítő bizottság tagjainak közreműködésével, a Nemzeti Tankönyvkiadó gondozásában. Az Informatika feladatgyűjtemény – Alapszint az általános iskola felsőtagozatának, az Érettségire felkészítő feladatgyűjtemény – Informatika ennek folytatásaként a középiskolás korosztály számára készült, az első kiadásuk 2003-ban volt. A középiskolások számára 2011-ben megjelent egy átdolgozott kiadás, amely az akkori érettségi feladatokra jobban fókuszált feladatokkal bővült, de a felnőttképzés felé is nyitott. A címe: Irány az ECDL! Irány az érettségi! Érettségire felkészítő feladatgyűjtemény.


A Nemzeti Alaptanterv 2012-ben változott, az informatikaoktatás háttérbe szorult, de az érettségi követelmények nem változtak. A Nemzeti Tankönyvkiadót átnevezték majd megszűnt. Ezzel a feladatgyűjtemények kiadása is megszűnt. 2020-ban a Nemzeti Alaptantervben Informatika helyett Digitális kultúra néven található tantárgy követelményeiben az elmélet aránya csökkent, a nagyobb szerepet kapott a kreatív problémamegoldás, az alkotás és – nem utolsó sorban – a programozás. Az alkalmazói témák feladatai már 2003-ban is a problémamegoldás és az alkotás készségfejlesztését tűzték ki célul, így 2020-tól a korábban elfeledett, a 2011-es kiadásból kimaradt feladatok újra aktuálissá váltak.

Mivel már nincs kiadó, társszerzőként a kéziratok és a megjelent feladatgyűjtemény alapján reprodukáltam a feladatokat. Ahol az értelmezhetőséget nem rontja, ott meghagytam a 2003-as szöveget, fájltípusokat. Az egyes fejezetek elején jelzem, hogy mennyiben változott a környezet, az alapértelmezett beállítások – amelyek módosítására a feladat nem tér ki – hogyan módosultak. Egyes feladatok megoldásáról készült mintát új eszközökkel elkészítve lecseréltem. Ebben nagy segítséget jelentettek a Békásmegyeri Veres Péter Gimnázium diákjai, akik a feladatokat megoldották, jelezték, hogy hol tér el a megoldásuk a mintától. Ők a kéziratként hiányzó részek begépelésében és az elkészült szöveg javításában is részt vettek, közben megtanultak gépelni, korrektúrázni és stílusok használatával szöveget szerkeszteni. A kiadványban és a munka során keletkező hibákat, nyelvi pontatlanságokat Szalay Sándor javította.

Budapest, 2024, szeptember 1.

Szalayné Tahy Zsuzsanna

A könyv borítója



Címoldal

Kiadói oldal

Előszó

Az informatika már sok éve tantárgy az általános és középiskolákban. Régebben számítástechnika néven találkozhattunk vele, s még korábban a technika tantárgyon belül.

Az informatikaoktatás történetében először 2005-ben teremtődik olyan lehetőség, hogy minden középiskolában egységes követelményrendszer szerint központi kiválasztású feladatrendszerrel, központi előírásoknak megfelelően tehetnek érettségi vizsgát a tanulók. Vizsgamunkájukat is egységes útmutató szerint értékelik. Ez a tény hozzájárul ahhoz, hogy a vizsgaeredmények egységesek és objektívek legyenek az egész országban.

Az informatika érettségi vizsga követelményrendszere azt a szemléletmódot tükrözi, hogy a XXI. századi tudás legyen gyakorlatias, eredményesen alkalmazható és fontos kompetenciák meglétéről adjanak számot a diákok.

Az informatikaérettségi által megkövetelt kompetenciák: korszerű alkalmazói készség, algoritmikus gondolkodás, önálló munkavégzés és együttműködés.

A Nemzeti Tankönyvkiadó célja a feladatgyűjtemény elkészítésével az, hogy lehetőséget teremtsen a tanulóknak és tanáraiknak az új szemléletű és felépítésű feladattípusok megismerésére (megoldására), melyekkel majd az érettségi vizsgán is találkoznak a diákok.

A középszintű érettségi témakörei közül a gyakorlati vizsga témaköreit dolgozza fel a feladatgyűjtemény: prezentáció és grafika, weblapkészítés, szövegszerkesztés, táblázatkezelés, adatbázis-kezelés, versenyfeladatok.

Az egyes témakörökben a feladatok száma az érettségi vizsgamodell sugallta arányokat követi. A példatár készítői célként tűzték ki mind a tanórai, mint pedig az egyéni felkészülésben való használhatóságot. További céljuk az volt, hogy az érettségi vizsgán várhatóan megjelenő feladattípusokkal ismertessék meg a tanulókat.

A feladatgyűjtemény fontos erénye továbbá, hogy feladatai úgy épülnek fel, hogy – miközben hasznos informatikai ismereteket igényelnek a feladatok megoldásai – más tantárgyak tananyagát is becsempészi, indirekt módon ismételteti a feladatok megoldóival.

A szerzők törekedtek továbbá arra is, hogy ne kelljen mellékes dolgokkal foglalkozni az informatikaórán, a nyers fájlokat és egyéb segédleteket a CD-mellékleten gyűjtötték össze. Minden feladat hivatkozik az általa használni kívánt állomány(ok)ra, melyek az adott témakörű könyvtárban találhatók meg.

A könyvtárak rövidítése a következő:

* prezentáció és grafika prez\_graf
* weblapszerkesztés weblapszerk
* szövegszerkesztés szov\_szerk
* táblázatkezelés tabl\_kez
* adatbázis-kezelés adat\_b\_kez
* versenyfeladatok, feladatsorok verseny

Minden használónak jó munkát és sok sikert kívánok!

Dr. Zsakó László